My kind maak homself seer - Jou Gesin | Solidariteit WêreldJou Gesin | Solidariteit Wêreld
Tuis › Artikels › My kind maak homself seer
My kind maak homself seer
Vrydag, Februarie 9th, 2018
Te veel kinders wend hulle tot selfbesering. Selfs onder graad een-kinders sal jy seuns en dogters aantref wat hulleself sny, kerf, steek, brand of slaan. Hulle kan ook hulle hare trek of uittrek, hulle ooghare uittrek, of stukkies vel aftrek. Alhoewel dit skokkend is om hieraan te dink, kan ons nie ons koppe in die sand steek en maak asof dit nie gebeur nie. Ouers en onderwysers moet wakker wees om die tekens raak te sien.
Hierdie kinders voel moontlik depressief, kwaad, en verteer deur negatiewe gedagtes. Twis in die gesin en afknouery kan ook die kanse op selfbesering vergroot. Selfbesering word ook voortgedryf deur intense angs en frustrasie. Sewejarige kinders is nie te jonk om hierdie tipe emosies te ervaar nie. Selfs 18 maande-oue kinders kan so oorweldig word deur emosie dat hulle hulself kan krap, byt, op die grond neergooi, of hulle koppe aanhoudend slaan.
Selfbesering kan ook ʼn teken wees van mishandeling, gewoonlik emosionele mishandeling tuis of êrens anders. Hierdie kinders het geleer om nie uiting aan hulle emosies te gee nie, aangesien hulle ervaar dat dit nie saak maak hoe hulle voel nie.
Brein-chemie is ook ʼn moontlike faktor. Kinders wat voor- of na-geboorte-stres ondervind het, is meer geneig om later selfbesering toe te pas. Hierdie stres veroorsaak ʼn daling in serotonien, die hormoon wat die gemoedstoestand en die vermoë om te kan beplan en meer as een ding op ʼn slag te kan doen, reguleer.
Selfbesering voorsien ʼn korttermyn-oplossing vir lae serotonienvlakke. Wanneer die liggaam pyn ervaar, reageer hy met ʼn groot serotonien-vrystelling, wat die brein kalm en veilig laat voel. Dit is hoe die liggaam trauma hanteer.
Kinders het nie die vermoë om uiterste hartseer of woede te verstaan nie, maar hulle verstaan wel die pyn van ʼn eina, en hulle verstaan ook hoe dit gesond word. Deur selfbesering kan die kind pyn en genesing waarneem, in teenstelling met die emosionele pyn wat hy nie kan sien nie.
Tekens om voor op die uitkyk te wees is ʼn verandering in kleredrag; jou kind sal die beserings probeer wegsteek met lang moue en broeke. Sy persoonlikheid en gemoedstoestand mag verander, hy kan homself moontlik begin isoleer, en begin sukkel met skoolwerk. Die skool mag dalk gedragsprobleme rapporteer, en jou kind het dalk ʼn nuwe stel vriende. Ander tekens sluit depressie, prikkelbaarheid, norsheid, en ʼn onvermoë om stres te hanteer in. Elke dag word ʼn slegte dag.
Kry hulp vir jou kind as hy homself beseer. ʼn Sielkundige of maatskaplike werker kan hom handteringsvaardighede of asemhalingstegnieke leer.
ʼn Ontsettende belangrike stap in die genesingsproses is om self die gedrag toe te pas wat jy in jou kind wil waarneem. Wanneer jy gefrustreerd raak by die werk, moet dit nie wegsteek nie, maar wys jou kind hoe jy dit op konstruktiewe maniere verwerk. Dit sluit oefening, musiek, meditasie en gebed in. Jou kind kan hierdie voorbeeld volg.
Wees ook op die uitkyk vir natuurlike produkte wat jou kind se serotonienvlakke kan verhoog.
CBS News: https://www.cbsnews.com/news/self-harm-study-finds-kids-as-young-as-7-engage-in-cutting-hitting-themselves/
DFW child: http://www.dfwchild.com/features/746/Self-injury-in-Children#
Web MD: https://teens.webmd.com/cutting-self-injury#1